बाँसबारीको माथि उक्लिने आशा
निशान सुनारले दोस्रो हाफमा दुई गोल गरेपछि बाँसबारी क्लबले पुल्चोक स्पोर्ट्समाथि २–० को जित रच्दै मंगलबार सहिद स्मारक ‘बी’ डिभिजन लिगबाट शीर्ष श्रेणीमा उक्लिने सम्भावना कायमै राखेको छ ।
काठमाडौँ — निशान सुनारले दोस्रो हाफमा दुई गोल गरेपछि बाँसबारी क्लबले पुल्चोक स्पोर्ट्समाथि २–० को जित रच्दै मंगलबार सहिद स्मारक ‘बी’ डिभिजन लिगबाट शीर्ष श्रेणीमा उक्लिने सम्भावना कायमै राखेको छ ।सातदोबाटोस्थित एन्फा कम्प्लेक्समा दिनको दोस्रो खेलमा निशानले पेनाल्टी क्षेत्रको ठीकबाहिरबाट बल प्रहार गर्दै ४८ औं मिनेटमा बाँसबारीलाई अग्रता दिलाए । उनले दोस्रो गोल पनि १८ यार्ड लाइननजिकबाटै गरे । उनले ६९ औं मिनेटमा उचाइ दिँदै प्रहारमा पुल्चोकका गोलकिपर छेवाङ झाँक्रीले सही अनुमान लगाउन सकेनन् । बलले ग्लोभ्स चुम्दै गोलको रूप लिएको थियो । पहिलो रोजाइका गोलकिपर श्रुअन श्रेष्ठ पहिलो हाफको अन्त्यतिर घाइते भएपछि छेवाङले दोस्रो हाफमा गोलपोस्ट सम्हाल्ने मौका पाएका थिए ।छैटौं जितसहित बाँसबारी १८ अंक लिएर तेस्रोमा कायमै रह्यो । आठौं चरण समाप्तिमा बाँसबारी शीर्षस्थानको सातदोबाटो युवा क्लब (२२ अंक) र खुमलटार युवा (१९) भन्दा पछाडि छ । ब्वाइज युनियन (१४) र आरसीटी (१२) शीर्ष पाँचभित्र छन् । अघिल्लो साल (२०७५) को रेलिगेसनबिनाको लिगको पुछारमा रहेकाले बाँसबारीको यसपालि १ अंक घटाइएको छ, जुन टोलीलाई शीर्षस्थानको होडमा महँगो पर्नसक्छ । लगातार चार जितपछि विवादास्पद गोलमा नयाँबस्तीविरुद्ध १–० ले हारेको बाँसबारीले अघिल्लो खेल श्रीकुमारीसँग गोलरहित टुंग्याएको थियो । टोलीले अरू ६ खेलमा पूर्ण अंक नै जोड्यो ।‘स्ट्राइकरद्वय सुलेमान मगर, सुरेश कुमाल र राइट फुलब्याक सन्जय लिम्बु घाइते छन्, उनीहरूले ‘कोरोना ब्रेक’ पछि सुचारु भएको लिग खेल्न पाएनन् । बाँकी खेल पनि गुमाउनेछन्, हामीलाई मुख्य घाटा यही भयो,’ बाँसबारीका प्रशिक्षक युगलकिशोर राईले भने, ‘त्यसैले पुल्चोकविरुद्ध तीन अंक जोड्न गाह्रो भयो ।’ उनले थपे, ‘हामी ए डिभिजनमा उक्लिने अवसर अरूको नतिजामा निर्भर छ, सक्दो प्रयास गर्नेर्छौं ।’दर्जन टिम सहभागी लिगमा अब तीन चरणका खेल बाँकी छन् । यस्तोमा च्याम्पियन हुँदै ‘ए’ डिभिजनमा उक्लिने होडमा सातदोबाटो, खुमलटार र बाँसबारी छन् । छिमेकी खुमलटारमाथि ३–२ को रोमाञ्चक जित हात पारिसकेको सातदोबाटो यो लिगको एकमात्र अपराजित टिम हो । उपाधि होड उसैको हातमा छ । सातदोबाटोले बाँसबारी, मध्यपुर र आरसीटीविरुद्ध प्रतिस्पर्धा गर्न बाँकी छ । सातदोबाटो दुई खेलमा जितबाट वञ्चित भयो भने मात्रै खुमलटार वा बाँसबारीलाई च्याम्पियन हुने बाटो खुल्नेछ । बाँसबारीले अब सातदोबाटोसँगै झम्सीखेल र खुमलटारविरुद्ध खेल्नेछ । खुमलटारले बाँसबारीको सामना गर्नुअघि ब्वाइज युनियन र श्री भगवतीविरुद्ध प्रतिस्पर्धा गर्नेछ ।पुल्चोकलाई भने छैटौं हारपछि ‘सी’ डिभिजनमा झर्ने डर बढेको छ । लिगमा जितविहीन एक्लो टिम रहेको पुल्चोकको २ अंकमात्रै छ । टोलीले रेलिगेसन टार्न झम्सीखेल (६ अंक), श्री भगवती (६), श्रीकुमारी (७) र मध्यपुर (७) मध्ये एक टिमलाई उछिन्नुपर्नेछ । पुल्चोकले अब मध्यपुर, आरसीटी र नयाँबस्तीको सामना गर्नेछ ।मध्यपुर मंगलबारको पहिलो खेलमा श्रीकुमारीलाई २–१ ले हराएर रेलिगेसन क्षेत्रबाट पाँच अंकमाथि उठेको हो । आशिष राईले श्रीकुमारीलाई ४० औं मिनेटमा अग्रता दिलाए पनि कैलाश लामिछानेले ४५ औं मिनेटमा गोल गर्दै मध्यपुरलाई बराबरीमा पुर्‍याएका थिए । कप्तान धिरज श्रेष्ठले ४८ औं मिनेटमा गोल गरेपछि मध्यपुरले लगातार दोस्रो जित हात पारेको हो ।